ועדת הכספים, כנסת 20, פרוטוקול מספר 805, 2017-09-04 13:05

משה גפני: אני מחדש את הישיבה.

משה גפני: אנחנו מתחילים בבקשות של ההעברה.

משה גפני: הבאנו רק את מה שאישרתם, נכון?

משה גפני: מספר פנייה לוועדה 80 עד 81, המשרד להגנת הסביבה.

<דוד שטיינמיץ: לא.

<דוד שטיינמיץ: 81-80 זה של משרד הכלכלה.

משה גפני: כלכלה.

משה גפני: סליחה.

משה גפני: מי מסביר?

משה גפני: בבקשה, שטיינמיץ.

<דוד שטיינמיץ: אני מוכן, אבל - - -

משה גפני: שיסביר מי שצריך לסביר.

<עידו סופר: הפנייה נועדה להעברת סכום של 4,700 אלפי שקלים חדשים בהוצאה ו-99,855 אלפי ₪ בהרשאה.

<עידו סופר: אנחנו מדברים על סעיף 38, תמיכה בענפי המשק.

<עידו סופר: עיקר השינויים: הרשאה להתחייב בסף 38 מיליון עבור מימון פעילות התקינה במכון התקנים.

<עידו סופר: מדובר פה בשינוי שיטת התקצוב ממזומן להרשאה להתחייב על מנת להפחית את העודפים.

<עידו סופר: תקצוב הרשאה בך 30 אלפי ₪ עבור תשתית המחשוב הנדרשת לרפורמה.

<עידו סופר: הגדלת תקציב ההרשאה בסך 25 מיליון "שח עבור חיבור מפעלי תעשייה לגז טבעי לאור הביקוש ובקשת המשרד.

<עידו סופר: 6.7 מיליון לפיתוח כלים דיגיטליים בהתאם לסיכום בין המשרד ל"ישראל דיגיטלית", ו-4.7 מיליון שמועברים מהמשרד להגנת הסביבה למשרד הכלכלה בהתאם לסיכום בין המשרדים.

<עידו סופר: אם יש שאלות נוספות, אשמח לפרט.

משה גפני: בבקשה.

משה גפני: יש שאלות?

סתיו שפיר: יש שתי העברות כלכלה, לא?

משה גפני: לא.

משה גפני: העברה אחת.

משה גפני: קודם יש - - -

<עידו סופר: סעיף 38.

משה גפני: כרגע אנחנו מדברים על העברה אחת.

משה גפני: לא חייבים לשאול.

משה גפני: יש פה איזו בעיה?

משה גפני: יש רק בעיה עם "אביב מחזור".

<דוד שטיינמיץ: זה לא קשור - - -

משה גפני: מה לא קשור?

משה גפני: מי בעד אישור הפניות, ירים את ידו.

משה גפני: מי נגד?

משה גפני: מי נמנע?

משה גפני: בעד הפנייה – פה אחד

משה גפני: הפניות אושרו.

משה גפני: אנחנו עוברים למספר פנייה לוועדה 147.

משה גפני: משרד הרווחה, בבקשה, פריצקי.

מכלוף מיקי זוהר: מה היה הראשון?

משה גפני: הראשון היה משרד הכלכלה.

משה גפני: דברים שגרתיים.

מכלוף מיקי זוהר: רביזיה.

משה גפני: רביזיה?

משה גפני: טוב.

<עידו סופר: המשרד מחכה לתקציב הזה - - -

מכלוף מיקי זוהר: גם אני מחכה.

מכלוף מיקי זוהר: אתה יודע לכמה דברים אני מחכה?

<עידו סופר: השאלה אם זה קשור.

משה גפני: רגע.

משה גפני: נדבר אחר כך.

מכלוף מיקי זוהר: קשור.

מכלוף מיקי זוהר: בטח שקשור.

מכלוף מיקי זוהר: הכול קשור.

משה גפני: לא גמרנו עוד.

משה גפני: מה יש לכם.

משה גפני: כן, בבקשה.

<אייל מדן: הפנייה התקציבית נועדה לביצוע שינויים פנימיים במשרד הרווחה בהתאם לסיכומי המשרד עם משרד החינוך, משרד הכלכלה, משרד הבריאות ומשרד ראש הממשלה, ובנוסף לתקצוב הסכמים קואליציוניים בסך של 8 מיליון שקלים.

<אייל מדן: פירוט של ההסכמים הקואליציוניים: 6 מיליון ₪ לטובת הגדלת מכסות המושמים במסגרות החוץ ביתיות לנוער חרדי מנותק; ועוד 2 מיליון ₪ לטובת תקציב המיועד למסגרות חוץ ביתיות, פנימייה ובתי ספר בהם ניתן טיפול במסגרת של קהילה טיפולית לבני נוער בגיל 12 עד 18 במגזר הדתי והחרדי.

סתיו שפיר: למה כספים כאלה בהסכמים קואליציוניים?

משה גפני: שאלה טובה.

משה גפני: בבקשה, תשובה.

משה גפני: זה לא יהיה יותר.

משה גפני: סתיו, לא יהיה יותר.

משה גפני: בלי נדר, אני לא אצביע בעד תקציב שאני אצטרך לשים כספים קואליציוניים בתוך העברות.

מכלוף מיקי זוהר: גם אני.

משה גפני: נמאס מהעניין הזה.

מכלוף מיקי זוהר: נגמר המושג הזה כספים קואליציוניים.

מכלוף מיקי זוהר: בסיס התקציב, ואם לא – אין תקציב.

משה גפני: אם לא – אין תקציב.

משה גפני: אני אומר את זה - - -

מכלוף מיקי זוהר: גם אני אומר את זה.

משה גפני: אמרתי את זה אצל ראש הממשלה.

מכלוף מיקי זוהר: גם אני אומר את זה.

מכלוף מיקי זוהר: למה אנחנו צריכים להיות במצב הזה בכלל?

משה גפני: נוער מנותק.

משה גפני: נוער חרדי מנותק שהמשרד צריך לעשות את זה.

מכלוף מיקי זוהר: - - - נשלח על ידי ציבור מסוים לכנסת ואנחנו מייצגים ציבור - - -

משה גפני: - - - אני מחכה מינואר - - -

מכלוף מיקי זוהר: - - - זו זכותנו לקבל - - -

סתיו שפיר: - - - נציגי המשרד?

משה גפני: בבקשה, פריצקי.

<חנן פריצקי: מדובר בתגבור, בקטע הקואליציוני, של פעילויות קיימות.

<חנן פריצקי: בקטעים האלה יש לנו – כמו שאתם יודעים, אמנם התקציב של משרד הרווחה גדל כל הזמן, אבל אין מה לעשות, בהרבה מאוד מקומות יש צרכים גדולים יותר.

<חנן פריצקי: מדובר במקרה הזה, פעם אחת, בהגדלת מספר המכסות לנוער חרדי מנותק שנמצא במסגרות שלנו, במסגרות חוץ ביתיות, ופעם שנייה - - -

סתיו שפיר: מי מנהל את המסגרות?

<חנן פריצקי: אנחנו קונים שירותים.

<חנן פריצקי: אלה סוג של ישיבות שעברו תהליך על מנת שבסופו של דבר יידעו לטפל בנוער חרדי מנותק.

<חנן פריצקי: הם זוכים במכרז - - -

משה גפני: מה זה שני מיליון?

<חנן פריצקי: עוד רגע.

<חנן פריצקי: אנחנו מוודאים שאכן הטיפול ניתן שם.

<חנן פריצקי: יש לנו מספר מכסות מוגדר מאוד – התוספת הזאת תאפשר לנו להגדיל את המכסות.

סתיו שפיר: כמה גורמים כאלה יש?

<חנן פריצקי: לדעתי, יש כיום 12 מסגרות כאלה.

סתיו שפיר: אתה רוצה להגיד לי שכל זה חיכה עד עכשיו לאישור משפטי?

<חנן פריצקי: התשובה היא שזה מתגלגל הרבה הרבה מאוד זמן.

<חנן פריצקי: לקח המון זמן בכלל לוודא מה צריך, אחרי זה רצו לוודא מה צריך בתוך זה, איזה סוג של אישור הייעוץ המשפטי צריך לתת.

<חנן פריצקי: לצערי הרב אני חייב לציין שזו הסנונית הראשונה מתוך ההסכמים הקואליציוניים של חלק מהדברים שהם באמת דברים ראויים ונכונים.

<חנן פריצקי: כל השאר עדיין נמצא ב-hold, ואנחנו נמצאים, כמו שאתם יודעים, בספטמבר.

סתיו שפיר: יש דברים בהסכמים קואליציוניים שנמצאים ב-hold בצדק.

סתיו שפיר: כבר ראינו כמה מקרים כאלה שגם בוטלו אחר כך.

סתיו שפיר: אבל פה זה נשמע – למה צריך - -

<חנן פריצקי: - - - לפחות שירותי הרווחה, אני אומר, מהבחינה הזאת יש פה כמה דברים - - -

סתיו שפיר: - - שמישהו צריך לסגור דיל כדי שיעבור כסף לדברים כאלה?

סתיו שפיר: זה נורא משונה.

סתיו שפיר: למשרד הרווחה אין עמדה על זה לפני התקציב?

<חנן פריצקי: חייבים להגיד עוד פעם שבנושאים האלה ניתנים שירותים באופן חד משמעי.

<חנן פריצקי: מדובר על הרחבת שירותים קיימים.

<חנן פריצקי: חלק גדול מהפעילות מתבצע במהלך השוטף - - -

משה גפני: מה פריצקי, אני רוצה לדעת האם הכסף - - -

<חנן פריצקי: לשאלתך, 2 מיליון נוספים לקהילות טיפוליות - - -

משה גפני: רק שנייה - - -

<חנן פריצקי: 2 המיליון הנוספים שדיברת עליהן הרגע.

משה גפני: כן.

<חנן פריצקי: מדובר על קהילות טיפוליות בנפגעי אלכוהול וסמים.

<חנן פריצקי: יש לנו כ-500 משרות בשנה.

<חנן פריצקי: התוספת הזאת היא לתגבור של 18 - - -

משה גפני: זה גם הסכם קואליציוני.

<חנן פריצקי: גם הסכם קואליציוני.

משה גפני: והמרכז לנפגעי תקיפה מינית, מה שמופיע כאן, זו גם הבקשה שלי?

<חנן פריצקי: לא מופיע כאן, אבל אנחנו הולכים - - -

משה גפני: מופיע.

מיקי רוזנטל: באיזה סעיף?

<חנן פריצקי: מרכזי סיוע לנפגעי תקיפה מינית – אנחנו עושים את זה במסגרת - - -

משה גפני: טיפול בנפגעות תקיפה מינית, זה מה שמרב מיכאלי ביקשה ממני?

<שגית אפיק: תכנית מספר אחת.

משה גפני: אתם כותבים: "פיתוח כוח אדם, טיפול בנערות במצוקה בקהילה, כולל במגזר הערבי.

משה גפני: מרכז טיפול לנפגעות תקיפה מינית".

משה גפני: אני ביקשתי וזה אושר כאן בוועדה בשעתו.

<חנן פריצקי: זה לא נמצא כאן.

<חנן פריצקי: זה תיאור התוכנית, אבל לא - - -

משה גפני: אז מה זה ההסבר?

<חנן פריצקי: הסבר לתוכנית.

<חנן פריצקי: מה יש בתוך התוכנית.

<חנן פריצקי: אבל את תוספת 2 מיליון השקלים שגם עלתה פה בשולחן וגם אתה ביקשת, אנחנו הולכים לסדר בשבועות הקרובים.

<חנן פריצקי: אנחנו ניתן להם תגבור מ-6 מיליון ל-8 מיליון שקלים.

<חנן פריצקי: זה יימצא בתוך התוכנית ולכן אנחנו עושים העברה - - -

משה גפני: כמה זמן עד שזה יבוצע?

<חנן פריצקי: אני מעריך שבין שבועיים לשלושה.

סתיו שפיר: עכשיו, מה פשר זה שהורדתם בטיפול חוץ ביתי?

סתיו שפיר: שקיצצתם?

<חנן פריצקי: אנחנו לא מקצצים.

<חנן פריצקי: אלה העברות בין משרדיות לכל מיני שירותים שנותנים גם משרדים אחרים.

<חנן פריצקי: במקרה הזה, זו העברה שלקחנו מסידור נכים במסגרות.

<חנן פריצקי: יש פרויקט אחד שנמצא במשרד הבריאות במסגרת איזושהי פעולה שהייתה עם בית חולים נווה יעקב – זה היה גם בתקשורת – איכשהו חלק מהחוסים עדיין נשארו במשרד הבריאות וכתוצאה מזה הם מטפלים בחוסים האלה ולכן אנחנו מעבירים להם את התקציב.

<חנן פריצקי: רוב הפעולות פה הן העברות בין משרדיות של כל מיני פעילויות שאנחנו עושים במשותף עם משרדים אחרים, בעיקר עם בריאות וחינוך.

<חנן פריצקי: אנחנו מקבלים מהם חלק מהכספים לטיפול באובדנות, אנחנו נותנים להם לחוסן מסגרות בעוטף עזה.

<חנן פריצקי: יש הרבה מאוד פעילויות משותפות.

<חנן פריצקי: פה אנחנו מרכזים את הפעילות הבין משרדית עם משרדים אחרים.

סתיו שפיר: כמה כבר הועבר לחוסן בעוטף עזה מאז החלטת הממשלה?

סתיו שפיר: עוד מעט תהיה עוד העברה לזה.

<חנן פריצקי: החלטת ממשלה על עוטף עזה – כרגע יש לנו שני חלקים שם: מיליון וחצי שקל ו-375.

<חנן פריצקי: את שניהם אנחנו מעבירים עכשיו.

סתיו שפיר: מיליון וחצי שקל?

<חנן פריצקי: מיליון וחצי שקל בהחלטה - - -

סתיו שפיר: החלטה של "צוק איתן"?

<חנן פריצקי: ועוד 375 בהחלטה 2156, ומיליון וחצי בהחלטה 1561.

סתיו שפיר: ההשלמה היא של משרד הבריאות?

<חנן פריצקי: כן, כן.

סתיו שפיר: כמה?

<חנן פריצקי: לא זוכר את החלק של משרד הבריאות.

סתיו שפיר: זה כל החלק של משרד הרווחה?

<חנן פריצקי: זה החלק שלנו.

<חנן פריצקי: כן.

<חנן פריצקי: חוץ מזה, אנחנו - - -

סתיו שפיר: זה לא היה 6 מיליון?

<חנן פריצקי: רגע.

<חנן פריצקי: חוץ מזה, יש לנו 625 אלף שקל שאנחנו מעבירים אצלנו בפעילות שלנו, אבל זה החלק שלנו בעניין.

סתיו שפיר: חוץ מזה שהיא גם למרכזי חוסן או לא?

סתיו שפיר: לא הבנתי, ה-625 זה גם - - -

<חנן פריצקי: זה חוסן שאנחנו משלמים בתוך התקציב שלנו ומעבירים לרשויות המקומיות.

סתיו שפיר: בסך הכול 2.5 מיליון שקל?

<חנן פריצקי: זה החלק שלנו.

<חנן פריצקי: כן.

סתיו שפיר: בחלק בהחלטה היה יותר גבוה.

סתיו שפיר: זה היה שישה ושישה.

סתיו שפיר: למה - - -

משה גפני: משרד הבריאות צריך להוסיף.

משה גפני: סתיו, אני מטפל בזה.

סתיו שפיר: בסדר, אני שואלת.

סתיו שפיר: אני עוזרת לך לטפל בזה.

<חנן פריצקי: סליחה, מה השאלה?

סתיו שפיר: למה מרכזי חוסן - - -

משה גפני: - - - זה מופיע אצלי - - -

<חנן פריצקי: לא יודע להגיד לך.

<חנן פריצקי: לא יודע את הנתון.

משה גפני: טוב.

משה גפני: מר פריצקי, אני רוצה לשבח אתכם על דברי ההסבר.

משה גפני: אחרי דברי הסבר כאלה יהיה קשה אפילו לסתום כמוני לא להבין על מה מדובר.

משה גפני: מי בעד אישור פנייה 147 לוועדה, ירים את ידו.

משה גפני: מי נגד?

משה גפני: מי נמנע?

משה גפני: בעד הפנייה – פה אחד

מכלוף מיקי זוהר: רביזיה.

משה גפני: קודם כל, הפנייה אושרה.

משה גפני: יש רביזיה של חבר הכנסת מיקי זוהר.

משה גפני: אנחנו עוברים ל-148 עד 149.

משה גפני: כלכלה.

<יעל לינדנברג: הפנייה נועדה להעברת 10,000 אלפי ₪ למשרד העבודה - -

<קריאה: 10 מיליון.

<יעל לינדנברג: זה החלק של העבודה בתוך מה שהיה משרד הכלכלה.

<יעל לינדנברג: - - עבור תקצוב תוכנית להכשרה ולימודי מקצוע לנשים חרדיות, זאת בהתאם להסכמים הקואליציוניים שכבר הוצגו בעבר.

<יעל לינדנברג: מאחר ובאותה עת טרם הסתיימה הבדיקה המשפטית והמקצועית, טרם הועברו הכספים.

<יעל לינדנברג: כעת, כשגם הגורמים המקצועיים במשרד וגם הגורמים המשפטיים אישרו את ההעברה הזאת, מוגשת הבקשה.

<יעל לינדנברג: התקציב מיועד לשמש הן עבור לימודי הכשרה מקצועית לבנות הסמינרים בתוך הסמינרים והן לצורך מימון תוכנית המעניקה מעטפת מקצועית לתלמידות החל משלב בחירת תחום הלימודים ועד הליווי לאחר ההשמה שלהן.

משה גפני: שאלות?

סתיו שפיר: מה קרה שזה עכשיו מגיע?

משה גפני: בגלל שעד עכשיו לא רצו ללמוד מקצוע שם.

משה גפני: זו מהפכה אצלנו.

סתיו שפיר: מה קרה שהכסף עכשיו מגיע?

סתיו שפיר: למה - - -

משה גפני: מה יעשו היועצים המשפטיים עד עכשיו?

סתיו שפיר: אשמח לדבר על המהות, אם יורשה לנו כאן בוועדה, בשמחה - - -

משה גפני: כן, כן.

משה גפני: בסדר גמור.

<יעל לינדנברג: עכשיו הסתיימה הבדיקה המשפטית והמקצועית במשרד - - -

סתיו שפיר: אנחנו בעד - - -

מיקי רוזנטל: אנחנו בעד הדבר הזה.

מיקי רוזנטל: אנחנו לא נגד, למרות שאלה כספים קואליציוניים.

משה גפני: זה גם לא צריך - - -

עודד פורר: אני אשאל ככה, כמה זמן הטופס היה מוכן על שולחנו של הממונה על התקציבים - -

מיקי רוזנטל: כן.

מיקי רוזנטל: זו השאלה.

מיקי רוזנטל: בדיוק.

עודד פורר: - - וחיכה להגיע לוועדת הכספים.

סתיו שפיר: השאלה היא קצת יותר מזה.

סתיו שפיר: תקציב שנשמע כמו תקציב חשוב מאוד, היה צריך להיכנס לבסיס התקציב.

סתיו שפיר: לא נכנס – היה צריך לעשות הסכם, לעשות דיל כדי שיעבור כסף למשהו שצריך להיות באינטרס שלכם שיעבור.

<יעל לינדנברג: הדבר אושר במסגרת ההסכמים הקואליציוניים - - -

סתיו שפיר: אז עשו דיל.

סתיו שפיר: אחר כך לוקח עוד 9 חודשים עד שהדבר הזה יאושר משפטית.

סתיו שפיר: אני מנסה להבין מה קורה שם.

<יעל לינדנברג: בהתאם להחלטה של היועץ המשפטי לממשלה, כדי להגיש את הפנייה - - -

סתיו שפיר: ברור, ברור.

סתיו שפיר: כל זה נכון.

סתיו שפיר: צריך להיות איזה פיקוח מעמיק.

סתיו שפיר: אני הראשונה שאלחם על זה שיש פיקוח ונלחמת על זה כל הזמן.

סתיו שפיר: אני שואלת אתכם אם הייתה בעיה בפנייה, מה קרה?

סתיו שפיר: העיכוב נגרם כי מישהו לא חתם על טופס או כי הייתה בעיה בפנייה, כמו שגילינו לא מזמן עם משרד החקלאות.

סתיו שפיר: מה הסיבה?

<שירה ברלינר פולג: אני מנהלת תחום תעסוקת חרדים במשרד העבודה.

<שירה ברלינר פולג: חלק מהעיכוב נובע גם, כמובן, מהליכים משפטיים ואחרים וחלק מהעיכוב נבע גם מהפיצול בין משרדי הכלכלה והעבודה שגרם - - -

עודד פורר: מתי קיבלתם את האישור המשפטי?

<שירה ברלינר פולג: לאחרונה.

<שירה ברלינר פולג: לא היו עיכובים ניכרים, לא במשרד ולא - - -

משה גפני: מישהו החליט פה לדרוך לי על היבלות היום?

סתיו שפיר: למה לא הכנסתם את זה לבסיס התקציב?

<יעל לינדנברג: יש תקציב ייעודי לכל האוכלוסייה החרדית וגם - - -

משה גפני: לא יהיה יותר.

משה גפני: לא יהיה יותר.

משה גפני: לא יהיה.

סתיו שפיר: את יודעת מה מעניין בתקציבים האלה?

סתיו שפיר: הם בתת-ביצוע מטורף.

סתיו שפיר: אני מסתכלת עכשיו על התקציב שלכם – ביצוע של פחות מ-40%.

סתיו שפיר: יש שנים שממש - - - 25%, 20%.

<קריאה: - - -

משה גפני: מה יוצא לי מזה?

משה גפני: מה יוצא לי מזה?

עודד פורר: אתה יודע למה חלק מזה בתת-ביצוע?

עודד פורר: בגלל - - -

משה גפני: בניגוד למשרדים שלכם - - - יכול לבוא השר והוא מפזר.

עודד פורר: כשיגיע הכסף הזה בספטמבר למשרד - - -

<קריאה: מה עכשיו אתה רוצה?

משה גפני: אני לא רוצה כלום.

משה גפני: אני צריך לעמוד ולהתחנן כמו עני בפתח - -

סתיו שפיר: אני אגיד לך - - -

משה גפני: - - על דברים חיוניים.

סתיו שפיר: זה תקציב שהוא בתחילת השנה מתחיל בסכום מסוים, מוכפל בהעברות תקציביות - -

משה גפני: לא, לא.

סתיו שפיר: - - אבל עדיין הבצוע בסוף שנה 25%.

משה גפני: סתיו, הלוואי ואת צודקת.

משה גפני: יש את ההסכם הקואליציוני, כתוב הסכום הזה.

סתיו שפיר: גפני, לא הקשבת לתחילת המשפט.

סתיו שפיר: אני מדברת על מה שהיה בשנים הקודמות, לא על הסכום הזה.

סתיו שפיר: כל שנה, עידוד תעסוקה לנשים חרדיות, גפני, אני מסתכלת על הנתונים עכשיו: בין 25 ל-40 אחוז ביצוע, וכל הכסף גם עובר אחר כך בשינויים תקציביים בכלל.

סתיו שפיר: אתם יכולים להסביר לי את הסיבה לזה?

משה גפני: לא יהיה יותר.

סתיו שפיר: אתם מבינים שאחר כך זה אומר שעשרות מיליונים שהיה אפשר להעביר באמת כדי לדאוג לאנשים, פשוט נמצאים בקופה, שוכבים בקופה של משרד האוצר.

משה גפני: סתיו, בואי נהיה תכליתיים.

משה גפני: מי שנמצא פה - - -

סתיו שפיר: לי זה נשמע הדבר הכי תכליתי.

משה גפני: שנייה, שנייה.

משה גפני: אני אתך לגמרי, אפילו יותר.

משה גפני: מי שנמצא כאן עושה את עבודתו, הם לא היועצים המשפטיים.

משה גפני: את רוצה לקיים דיון על כל העניין הזה?

סתיו שפיר: נו, גפני, אז תגיד לי איפה מקיימים את הדיון הזה?

סתיו שפיר: אני כבר שנים יושבת פה וכל הזמן שומעת שאנחנו - - -

משה גפני: מה את רוצה שהם יענו לך?

משה גפני: מה?

סתיו שפיר: אני מדברת על הסיפור הזה, על העודפים שמתגלגלים, שמגיעים ל-30 מיליארד שקל בשנה.

סתיו שפיר: עודפים שמתגלגלים עם רזרבות סמויות מפה ועד להודעה חדשה.

משה גפני: אלה לא עודפים.

סתיו שפיר: רגע.

סתיו שפיר: אני לא מדברת על ההסכם הקואליציוני שאתה עשית, שעליו גם שאלתי למה הוא לא בבסיס ועדיין לא קיבלתי תשובה.

סתיו שפיר: אבל אני מדברת על זה - - -

משה גפני: אני יודע מה התשובה.

משה גפני: התשובה: כדי להחזיק אותי בגרון.

מיקי רוזנטל: אבל מה זה עוזר לנו שהיא צודקת?

סתיו שפיר: באותה תקנה שאתה עכשיו מעביר אליה את הכסף - - -

משה גפני: נו, מה לעשות?

משה גפני: אמרתי: לא יהיה יותר תקציב שאני אצביע עבורו וחברי יצביעו עבורו אם כל הדברים האלה לא יהיו בבסיס.

סתיו שפיר: גפני, תן לסיים.

סתיו שפיר: באותה תקנה - - -

משה גפני: מה שלא ראוי – שלא יהיה.

סתיו שפיר: גפני, אני באמת חושבת שזה תפקידה של הוועדה.

סתיו שפיר: אם לא ועדת כספים, אני לא יודעת מי אמור לעשות את זה.

סתיו שפיר: באותה תקנה שאתה עכשיו מעביר אליה כסף למטרה ראויה, כך נשמע, אותה תקנה נמצאת שנה אחרי שנה בתת-ביצוע כשמדובר בתקנה חשובה מאוד מאוד של עידוד תעסוקה לנשים חרדיות.

סתיו שפיר: תת-ביצוע פעם אחר פעם, מה שאומר שעודפי התקציב האלה יתגלגלו מחדש לקופה כל הזמן.

סתיו שפיר: הם לא משמשים כדי לשרת אזרחים.

סתיו שפיר: אז אני שואלת למה ועדת הכספים לא נכנסת לעומק העניין הזה ומטפלת בזה.

סתיו שפיר: זה קורה בסעיף אחרי סעיף בכל דבר.

<שירה ברלינר פולג: אני לא יודעת על איזו תקנה מדובר.

סתיו שפיר: אני אגיד לך.

<שירה ברלינר פולג: תגידי לי את מספר התקנה.

<שירה ברלינר פולג: אנחנו לא מכירים תתי-ביצוע.

<שירה ברלינר פולג: אם הם קיימים, זה נובע מעיכוב לגיטימי בתשלומים.

<שירה ברלינר פולג: התקנות מחויבות - - -

סתיו שפיר: שנה אחרי שנה.

סתיו שפיר: שנה אחרי שנה.

סתיו שפיר: זה לא תת-ביצוע של שנה אחת.

סתיו שפיר: כל שנה, אני מסתכלת מ-2013.

סתיו שפיר: שנה אחרי שנה, כל הזמן תת-ביצוע.

<שירה ברלינר פולג: אשמח אחרי זה לבדוק לעומק ולענות לך לגופו של עניין.

<יעל לינדנברג: בוצע שינוי בשנת 2014 ולכן זו לא אותה תקנה שאת מסתכלת עליה ב-2013.

סתיו שפיר: אבל זה אותו נושא.

סתיו שפיר: זה נשאר.

סתיו שפיר: התוכנית השתנתה אבל נשאר אותו נושא ואני - - -

משה גפני: טוב, סתיו - - -

סתיו שפיר: - - - בואי תראי לי שלא.

סתיו שפיר: מה נתוני הביצוע שעומדים בפנייך?

<שירה ברלינר פולג: נבדוק לפי מספר התקנה ונחזור אליך עם הסבר מלא.

סתיו שפיר: מה נתוני הביצוע שעומדים בפניכם?

סתיו שפיר: תגידו לי אותם.

סתיו שפיר: את אומרת שהדברים שאני לא נכונים, תעמדי עם נתונים אחרים בבקשה.

<יעל לינדנברג: - - - בוצע שינוי בתוכנית, לכן אם את מסתכלת על אותו מספר - - -

משה גפני: זו לא אותה תוכנית.

משה גפני: נכון.

משה גפני: היא צודקת בזה.

סתיו שפיר: תוכנית 36420501 - - -

משה גפני: סתיו, אי אפשר יותר.

משה גפני: הבנו, מיצינו את ההליך הזה.

<יעל לינדנברג: חברת הכנסת, זאת לא התקנה שלנו.

סתיו שפיר: בסדר גמור.

סתיו שפיר: אתם רוצים להגיד שנתוני התת-ביצוע לא נכונים?

סתיו שפיר: בבקשה.

סתיו שפיר: תעבירו לי את רשימת התקנות עם הביצועים מ-2013 ועד עכשיו, כולל כששיניתם תקנה, תראו לי לאיפה שיניתם את התקנה כדי שאני אוכל לעשות את העבודה של סידור הבלגן שעשיתם בתקציב כדי שלא נוכל לפקח עליו ואז תגידו לי שאין תת-ביצוע.

<יעל לינדנברג: אני רק אציין שבדברי ההסבר שהוגשו לוועדה אכן ציינו שבאמת חל שינוי במספרי התוכניות.

משה גפני: נכון.

משה גפני: נכון.

סתיו שפיר: אבל אי אפשר לעקוב אחרי זה.

סתיו שפיר: אני יכולה פעם אחת לבקש, גפני?

סתיו שפיר: אני חושבת שזה נושא שקרוב ללבך, אפשר פעם אחת לבקש שיעבירו - - -

משה גפני: לא.

משה גפני: בגלל שאת צודקת, את לא יכולה לבקש.

משה גפני: את צודקת.

משה גפני: זה שינוי בתכנית.

משה גפני: אנחנו ביקשנו שינוי בתוכנית, לא הם.

משה גפני: אנחנו ביקשנו שינוי בתוכנית.

משה גפני: הוא מופיע עם הסכם.

משה גפני: רק במקום לעשות את זה בדצמבר יחד עם התקציב, זה נעשה עכשיו.

משה גפני: זה הכול, זה הסיפור.

משה גפני: בשנת הלימודים הזאת זה כבר לא יהיה.

משה גפני: זה יהיה רק בשנת הלימודים הבאה.

סתיו שפיר: אתה יודע - - - בגלל - - ואז הוא לא יהיה ואז נוצר שוב תת-ביצוע ואז מגלגלים לשנה הבאה ושוב מעבירים את העודף בסוף השנה ושוב אי אפשר לבצע.

משה גפני: בסדר.

משה גפני: מה שאתם יכולים להעביר, בבקשה תעבירו אלינו.

משה גפני: אנחנו ניתן לחברת הכנסת סתיו שפיר.

משה גפני: מי בעד אישור פנייה לוועדה מספר 148 עד 149, ירים את ידו.

משה גפני: מי נגד?

משה גפני: מי נמנע?

משה גפני: בעד הפנייה – פה אחד

משה גפני: הפניות אושרו.

מכלוף מיקי זוהר: רביזיה.

סתיו שפיר: כיף להיות בקואליציה הזו.

עודד פורר: יש רביזיה של חבר הכנסת מיקי זוהר.

משה גפני: טוב.

משה גפני: אנחנו עוברים לעודפים.

עודד פורר: יש פה נציג של המרכז למיפוי ישראל?

<רחל פיסם: אני נציגה.

עודד פורר: אולי את תעני על שאלה שהלשכה המרכזית לסטטיסטיקה לא הצליחה לענות עליה.

עודד פורר: אני רוצה לנצל את ההזדמנות, אדוני, שנמצאת פה נציגה של המרכז למיפוי ישראל, מבחינת המיפוי, יכולות המיפוי - - -

משה גפני: רגע, הוא צודקת.

משה גפני: אתה לא יכול לדבר על מרכז מיפוי ישראל מבלי שאני אומר על מה מדובר.

משה גפני: מדובר על בקשה – זה עודפים – בקשה מספר 43004.

משה גפני: עכשיו אתה יכול לשאול.

עודד פורר: אני רוצה לנצל את ההזדמנות אדוני.

עודד פורר: אולי המרכז למיפוי ישראל יודע למדוד על המפות את המרחק של יישובי הגדר מהגדר ולא לחכות ללשכה המרכזית לסטטיסטיקה.

<רחל פיסם: יש לנו את הנתונים האלה.

עודד פורר: אז מדוע אנחנו לא משתמשים בהם אלא מחכים ללשכה המרכזית - - -

משה גפני: בגלל שהחוק מדבר על הלשכה המרכזית לסטטיסטיקה.

משה גפני: הוא הגוף המוסמך.

משה גפני: למה הם לא יכולים להעביר לנו את זה?

משה גפני: העברתם להם את זה?

<רחל פיסם: הם לא ביקשו.

<רחל פיסם: לנו יש את הנתונים.

עודד פורר: אולי נזמן אותם שיבקשו פה מהם, ואז הם יתנו להם ואז נוכל לקבל את הנתונים ולתת את הטבות המס ליישובי הגדר כמו שצריך.

משה גפני: אני לא בטוח שאפשר, אבל ננסה לראות את זה.

משה גפני: אתה היית מנכ"ל, אתה יודע - - -

עודד פורר: זאת הבעיה.

<שגית אפיק: הם מאוד נעזרים - - -

משה גפני: במפ"י?

<שגית אפיק: כל הזמן הם - - - כל היישובים שהכניסו - - -

משה גפני: תגידי בקול.

משה גפני: כתוב ברמב"ן שאם את אומרת דבר טוב על מישהו, אז תודיעי לו את זה.

משה גפני: תגידי.

<שגית אפיק: אמרתי שלגבי חוק הטבות במס אנחנו נעזרים מאוד במפ"י.

<שגית אפיק: לאחרונה נכנסו מספר יישובים לרשימת היישובים המוטבים בזכות זה שעבדנו עם מפ"י והם נותנים לנו מענה תוך שעות, יממה.

<שגית אפיק: התשובות הן מהירות - - -

עודד פורר: לכן אני אומר, כמה זמן כילינו פה בשביל הסיפור הזה של הלשכה המרכזית לסטטיסטיקה - - -

משה גפני: בסדר, נבדוק את זה.

משה גפני: את צודק.

משה גפני: מי מסביר?

מיקי רוזנטל: אתה יודע שאם נאסוף את כל מה שגפני אמר עליו: "נבדוק את זה" או "תעבירו לוועדה" – בכל הבניין של הכנסת לא היו מספיק ניירות ומקום להכיל את מה שאנחנו צריכים לבדוק.

עודד פורר: ייאמר לזכותו שדווקא - - -

משה גפני: יש לך דרך אחרת?

משה גפני: למשל, מה שהיא אמרה עכשיו, יש כמה יישובים שחשובים גם לך וגם לי, שנכנסו על ידי רשות המיסים בעקבות העניין הזה של הדיאלוג עם מפ"י למפה של הטבות המס.

משה גפני: זה לא שזה נשאר באוויר, אני מטפל בזה.

משה גפני: אני מטפל, הלשכה המשפטית מטפלת, אנחנו מטפלים בעניין הזה.

משה גפני: זהו.

מיקי רוזנטל: לא התייחסתי דווקא - - -

משה גפני: כן, כן.

משה גפני: הבנתי, הבנתי, ואתה צודק – הכנסת לא תספיק.

משה גפני: צריך עוד בניינים כדי לשים - - -

מיקי רוזנטל: את כל מה שצריך לבדוק.

משה גפני: בדיוק.

משה גפני: אבל אנחנו מתקדמים לאט לאט.

מיקי רוזנטל: לאט לאט.

מיקי רוזנטל: תיקון עולם, קוראים לזה.

משה גפני: כן, בדיוק.

מכלוף מיקי זוהר: - - -

מיקי רוזנטל: אתה יהודי.

מיקי רוזנטל: אתה לא מכיר את המושג תיקון עולם?

מכלוף מיקי זוהר: - - - רפורמי - - -

משה גפני: לא.

משה גפני: תיקון עולם - - -

מיקי רוזנטל: תגיד לי, השתגעת?

מכלוף מיקי זוהר: - - - להדליק אותו - - -

משה גפני: הרגת אותי עכשיו לגמרי.

מיקי רוזנטל: כן.

מיקי רוזנטל: גם אותי.

<יובל טלר חסון: הפנייה נועדה להעברת ייתרת עודפים - - -

משה גפני: אנחנו הליטאים - - - תיקון עולם - - -

מכלוף מיקי זוהר: יש את זה - - - הזרם הרפורמי - - - מושג של תיקון עולם.

משה גפני: לא מכיר.

משה גפני: לא יודע.

מכלוף מיקי זוהר: אני אספר לך בהזדמנות - - -

משה גפני: לא.

משה גפני: תעזוב אותי, אין לי זמן לזה.

מכלוף מיקי זוהר: יש שם תיקון עולם - - -

משה גפני: לא מעניין אותי.

מכלוף מיקי זוהר: אני חייב להקריא לך פעם - - -

משה גפני: אל תקריא לי פה, בחייך.

משה גפני: תקריא לי את העודפים ואל תעשה לי רביזיה.

מיקי רוזנטל: אתה רוצה?

מיקי רוזנטל: יש טקסט - - - גם כן אפשר.

מיקי רוזנטל: אתה רוצה?

<יובל טלר חסון: הפנייה נועדה להעברת ייתרת העודפים המחויבים בתקציב המרכז למיפוי ישראל בסך של כ-7 מיליון ₪.

<יובל טלר חסון: מרבית העודפים נועדו למימון של פעילות פרויקטלית ארוכת טווח שמבוצעת על ידי המשרד במסגרת שתי החלטות ממשלה שמרוכזות על ידי - - - לטיוב מידע הנדל"ן הממשלתי.

<יובל טלר חסון: במסגרת זאת המרכז מתכלל פעילות של כלל גופי הממשלה שמתעסקים בנדל"ן ומשפר את המידע הקיים בידי הממשלה בנושא וגם מנגיש אותו לציבור ובנוסף פעילות של פורום התשתיות לאיחוד כלל המידע התשתיתי יחד עם פעילות תפעול ותחזוקה, שגם היא פעילות, בחלקה, חוצת שנים, שגם בגינה נותרה יתרת עודפים מצומצמת.

משה גפני: תודה רבה.

משה גפני: את רוצה להוסיף על הפנייה הזאת?

<רחל פיסם: לא.

<רחל פיסם: תודה.

משה גפני: טוב.

משה גפני: עודף מספר 43004, המרכז למיפוי ישראל.

משה גפני: מי בעד אישור הבקשה, ירום את ידו.

משה גפני: מי נגד?

משה גפני: מי נמנע?

משה גפני: בעד הפנייה – פה אחד

מכלוף מיקי זוהר: רביזיה.

משה גפני: הבקשה אושרה ויש רביזיה של חבר הכנסת מיקי זוהר.

מיקי רוזנטל: אגורה אתה לא נותן, אה?

מיקי רוזנטל: איזה אכזר.

משה גפני: טוב, רבותי, סיימנו בעניין הזה.

משה גפני: תודה רבה לכם.

משה גפני: הישיבה נעולה.